
Antropogén tájátalakítás és bolygatás vizsgálata Nyíregyháza külterületén

Dolgozatomban egy Nyíregyháza délkeleti külterületén fekvő mintaterület tájhasználati jellemzőit, antropogén bolygatottságának mértékét, illetve az egyes felszínborítási kategóriák kiterjedésében és megoszlásában bekövetkezett változásokat vizsgáltam. Munkámat a helyszín többszöri bejárásával alapoztam meg, mely során dokumentáltam és térképeztem az egyes tájrészleteket ért antropogén bolygatás különféle formáit, valamint a jelentősebb tájromboló objektumokat. Törekedtem továbbá az egyes tájfoltok biológiai és esztétikai potenciáljának felmérésére is. A terepbejárások során nyert adatokat és tapasztalatokat a Google Earth vonatkozó műholdfelvételeinek elemzésével egészítettem ki. Mindezek alapján elkészítettem a terület részletes felszínborítási térképét, majd megállapítottam az egyes tájrészletek természetességi (hemeróbia-) kategóriáit. Ezt követően ismertettem a területen leggyakrabban előforduló, tájdegradációt kiváltó tájelemeket és folyamatokat. Végül a Corine Land Cover adatbázis felhasználásával (saját eredményeimmel kiegészítve) feltártam a vizsgált terület felszínborítási kategóriáinak 1990 és 2022 között bekövetkezett változásait. 



